[Innocentius Episcopus servus servorum Dei, dilecto filio Abbati Clun. salutem et Apostolicam benedictionem. Illa personam tuam, et Ordinem Cluniacensem complectimur sinceritate favoris, ut libenter iis, quæ tibi ac eidem Ordini profutura noverimus nos donemus. Cum igitur, sicut nobis exponere curavisti; tibi nuper duxerimus indulgendum, ut nulli possit omninò de aliquo Prioratu, vel Ecclesia Cluniacensis Ordinis provideri per litteras Apostolicæ Sedis, vel legatorum ipsius non facientes plenam et expressam de Ordine Cluniacensi, ac de verbo ad verbum, et tenore ipsius indulgentiæ mentionem: Nos volentes tibi facere gratiam ampliorem, tuis precibus inclinati, auctoritate tibi præsentium indulgemus, ne cuiquam in eisdem Prioratibus, vel Ecclesiis, in pensionibus, vel aliis Ecclesiasticis Beneficiis valeat provideri; neque dicti Ordinis Fratres ad Receptionem, vel provisionem alicujus possint compelli per litteras dictæ Sedis, vel legatorum ipsius, etiamsi contineatur in eis quod indulgentia quælibet non obsistat, nisi de hac indulgentia plenam et expressam, ac de verbo ad verbum, ac toto tenore ipsius fecerint mentionem. Nulli ergo, etc. Datum Mediolani XII. Kalendas Septembris. Pontificatus nostri anno IX.]